section_heading: Životopis
paragraph_text: Albrecht je izrađivao široku paletu proizvoda: diplome, reklamne objave, kazališne plakate, plesne redove, vedute, portrete, ilustracije za prirodoznanstvena i povijesna djela. Posebno se ističu planovi grada Zagreba iz 1864., 1878. i 1889. Izdavao je list Domobran (1864. – 1866.), a tiskao je i druga periodička izdanja: kalendar Dragoljub (1862. – 1908.), Književnik (1864. – 1866.), Svijet (I. Vončine, 1866.), Hervat (1868. – 1869.), Kukuljevićev Arkiv IX–XII, Vienac (1869. – 1871.), Hrvatski svjetozor (1877. – 1878.), ilustrirane časopise Hrvatska lipa (1875.) i Hrvatska vila (1882. – 1884). Tiskao je i luksuzno izdanje Mažuranićeva spjeva Smrt Smail-age Čengića s ilustracijama V. Katzlera 1876., Šenoin Vijenac hrvatskog pjesništva 1878.; Vrazove Izabrane pjesme 1880. Radionica je bila nagrađena mnogim priznanjima i odlikovanjima: I. gospodarska izložba 1864., izložba učila 1871. u Zagrebu, međunarodne izložba u Beču 1873., u Budimpešti 1873., 1878., 1885., u Trstu 1882., te na Milenijskoj izložbi 1896. u Budimpešti.